**Nástroje vonkajšej pomoci EÚ v gescii rezortu a návrh opatrení na zlepšenie zapojenia slovenských podnikateľských subjektov,**

**štátnej a verejnej správy do projektov**

**v novom rozpočtovom období EÚ 2014 - 2020**

**Ministerstvo zahraničných vecí a európskych záležitostí SR**

**máj 2016**

1. **Nástroje vonkajšej finančnej pomoci EÚ v gescii rezortu v období 2014 - 2020**

Po vstupe Slovenskej republiky do Európskej únie získali slovenské firmy, štátna a verejná správa príležitosť uchádzať sa nielen o štrukturálne fondy, ale aj o rôzne projekty Európskej únie v rámci tendrov k vonkajšej pomoci EÚ.

Vonkajšia pomoc Európskej únie je pomoc členských krajín a ďalších poskytovateľov predovšetkým kandidátskym krajinám, potenciálnym kandidátskym krajinám a susedským krajinám Európskej únie. V rámci rozvojovej spolupráce a ďalších špecifických nástrojov sú podporované aj iné krajiny. Vonkajšia pomoc EÚ je financovaná z rozpočtu EÚ prostredníctvom deviatich programových nástrojov.

V rozpočtovom období na r. 2014 – 2020 alokovala EK pre jednotlivé nástroje vonkajšej pomoci EÚ nasledovné finančné prostriedky:

|  |  |
| --- | --- |
| **Programový nástroj vonkajšej pomoci EÚ** | **Alokácia 2014 - 2020**  **(milióny eur)** |
| **IPA II -nástroj predvstupovej pomoci** (IPA do 31.12.2013) - Instrument for pre-accession assistance  **(**kandidátske krajiny EÚ**:** Macedónsko, Čierna Hora, Srbsko, Turecko, Albánsko, Island (2 roky po vstupe do EÚ)  potenciálne kandidátske krajiny EÚ**:** Bosna a Hercegovina, Kosovo) | 11 698,67 |
| **ENI – nástroj európskeho susedstva** (ENPI do 31.12.2013) **-** European neighbourhood instrument  (východná Európa: Arménsko, Azerbajdžan, Gruzínsko, Moldavsko, Bielorusko, Ukrajina, Ruská federácia  južné Stredomorie: Maroko, Alžírsko, Tunis, Líbya, Egypt, Izrael, Jordánsko, Palestínske územia, Libanon, Sýria) | 15 432,63 |
| **DCI – nástroj pre rozvojovú spoluprácu -** Development cooperation instrument  (47 rozvojových krajín Latinskej Ameriky, Ázie a strednej Ázie, Blízkeho Východu a JAR) | 19 661,64 |
| **PI – nástroj partnerstva** (pôvodne ICI**) -** Partnership instrument  (využívajú krajiny EÚ; prispievateľmi je 17 vyspelých priemyselných krajín severnej Ameriky, juhovýchodnej Ázie a Golfského zálivu; najaktívnejšie Japonsko a Južná Kórea) | 954,76 |
| **IfS- nástroj pre stabilitu -** Instrument for stability  **(**stabilizácia v čase krízy a na prevenciu konfliktov) | 2 338,72 |
| **EIDHR – európsky nástroj pre demokraciu a ľudské práva -** European Instrument for Democracy and Human Rights | 1 332,75 |
| **NSC- nástroj pre spoluprácu v oblasti jadrovej bezpečnosti -** Instrument for Nuclear Safety Cooperation  (pre všetky krajiny okrem členských krajín EÚ) | 524 |
| **IG – nástroj pre Grónsko-** Instrument for Greenland | 217 |

|  |  |
| --- | --- |
| **EDF - Európsky rozvojový fond** (mimo rozpočtu EÚ) **-** European development fund  (76 krajín subsaharskej Afriky, Karibiku a Tichomoria) | Alokácia 2014 – 2020  26 984 miliónov eur |
| **SIGMA** – spoločný nástroj EÚ a OECD (mimo rozpočtu EÚ) **-** Support for Improvement in Governance and Management    (krajiny pokryté IPA II a ENI) | Alokácia r. 2014  8, 151 miliónov eur |

Legenda:

Nástroje označené žltou farbou – agenda POCE, oranžovou farbou – agenda ORPO (len okrajovo), zelenou farbou – politická agenda OĽPR,

nástroje bez farebného označenia –nie sú v gescii MZVaEZ SR

**Slovenské podnikateľské subjekty** sa môžu zapojiť len do niektorých projektov vonkajšej finančnej pomoci EÚ:

* v rámci nástroja IPA II ide o tendre na dodávky investičných celkov, materiálov, zariadenia, granty (mimovládne organizácie) a technickú asistenciu (konzultačné, poradenské firmy)
* v rámci nástroja ENI ide o: tendre na dodávky investičných celkov, materiálov, zariadenia, granty (mimovládne organizácie) a technickú asistenciu (konzultačné, poradenské firmy).

Technická asistencia je prvotnou formou poradenstva pre prijímaciu krajinu. V rámci EÚ pôsobí veľa silných konzultačných spoločností, ktoré hľadajú partnerov pre konzorciá v rámci technickej asistencie. Šancu majú aj slovenské firmy, ktoré sa pridajú alebo samé iniciujú konzorcium.

Až keď štátna/verejná správa v prijímacej krajine získa minimálne základné skúsenosti, prechádza poradenstvo do vyššej formy technickej pomoci – do twinningových alebo taiexových nástrojov realizovaných výlučne prostredníctvom **expertov štátnej a verejnej správy zo SR** alebo z iných členských krajín EÚ (napr. budovanie inštitúcií, zavádzanie európskej legislatívy do národnej legislatívy a pod.). Formou twinningov a taiexov sa realizuje prevažná časť projektov pomoci IPA II, ENI a SIGMA. V prípade twinningov a taiexov štátna správa v prijímacej krajine už musí s pomocou expertov sama tvoriť podklady a zákony.

Osobitnou kapitolou je nástroj partnerstva PI – Partnership instrument (pôvodne ICI), ktorého finančné prostriedky môžu využiť firmy z členských krajín EÚ. Je komplementárnym nástrojom k EÚ programom Horizont 2020 a Erasmus. V rámci nástroja partnerstva sú prostredníctvom platformy „EU Gateway │Business Avenues“ **pre podnikateľov** z krajín EÚ zaujímavé projekty podnikateľských misií do tretích krajín -  Kórey, Juhovýchodnej Ázie a Číny. Pre lepšie zapojenie podnikateľských subjektov EÚ do verejných súťaží vyhlásených v rámci programov vonkajšej pomoci EÚ organizuje EÚ v Bruseli odborné sektorové semináre.

„Rozvojová spolupráca financovaná z nástroja pre rozvojovú spoluprácu DCI (*Development cooperation instrument*) a tiež z Európskeho rozvojového fondu EDF (*European development fund*) je agendou, ktorú pokrýva v rámci multilaterálnej rozvojovej spolupráce odbor ORPO (vo vzťahu k EÚ). Do projektov financovaných z DCI alebo EDF sa môžu zapojiť slovenské podnikateľské subjekty (ak ide o tendre) alebo mimovládne organizácie (ak ide o granty).“

Do oficiálnej rozvojovej pomoci SR je zapojené aj Ministerstvo financií SR prostredníctvom spolupráce s medzinárodnými finančnými inštitúciami (MFI) a medzinárodnými organizáciami (MO) pôsobiacimi hlavne v EÚ. MF SR vytvorilo v spolupráci s Európskou bankou pre obnovu a rozvoj (EBOR) v júli 2009 Fond technickej spolupráce SR a EBOR, určený na podporu zapojenia slovenských firiem (konzultačných spoločností so sídlom v SR) do realizácie projektov technickej spolupráce EBOR. Z príspevkov MF SR do MFI a MO podporujú dané inštitúcie projekty realizované v rozvojových krajinách. Účasť slovenských subjektov v obstarávaní MFI a MO je zatiaľ pomerne nízka, pretože nemajú dostatok skúseností. Na podporu zapojenia slovenských subjektov do projektov MFI/MO pristúpilo MF SR k vytvoreniu kontaktného miesta pre podnikateľský sektor pre MFI/MO, tzv. Private Liaison Officer (PSLO). V pilotnej fáze do roku 2016 je projekt financovaný z verejných prostriedkov pod názvom *„Rozvojmajstri“*. Implementujúcou inštitúciou je slovenská poradenská spoločnosť Aspiro, a.s., ktorá slovenské firmy a konzultantov cielene koučuje v problematike rozvojovej spolupráce MFI/MO, obstarávacích procesov, budovaní partnerstiev a podobne. Po roku 2016 je záujmom MF SR prejsť na dlhodobo udržateľný model financovania PSLO z príspevkov firiem využívajúcich jeho služby.

V rámci novej finančnej perspektívy SR môže profitovať z nových pravidiel pomoci. Kým v minulom rozpočtovom období mal každý nástroj vonkajšej pomoci EÚ iné implementačné pravidlá, v novom období sa zavádzajú jednotné implementačné pravidlá pre všetky nástroje. Okrem toho v rámci nového nariadenia IPA II, ktoré vstúpilo do platnosti od 1. januára 2014, pri rozhodovaní o projektoch prechádzajú väčšie právomoci na orgány prijímacích krajín a regiónov. Môže to znamenať zníženie transparentnosti rozhodovania, avšak na druhej strane to poskytuje väčší priestor pre vyššiu mieru uplatnenia bilaterálnej diplomacie. V tomto zmysle je potrebná väčšia aktivita zo strany ZÚ v prijímateľských krajinách a v Bruseli za účelom včasného informovania o pripravovaných projektoch a politického lobingu.

Čo sa týka uplatňovania  nástroja európskeho susedstva ENI v programovom období 2014 – 2020, v  reakcii na súčasnú situáciu v otázke energetickej bezpečnosti sa do ENI pružne zaviedla téma energetickej bezpečnosti. Nový rozpočet na ENI je oproti rozpočtu v r. 2007 - 2013 o 15 % vyšší. Vykonávacie rozhodnutia Európskej komisie na realizáciu spoločných operačných programov cezhraničnej spolupráce ENI na obdobie rokov 2014 – 2020, ktoré majú byť financované zo všeobecného rozpočtu Európskej únie, boli EK schválené v decembri 2015. Na ich tvorbe sa podieľali okrem iných aj ZÚ členských štátov EÚ  a na ich schvaľovaní prostredníctvom výboru ENI sa podieľal zástupca ústredia MZVaEZ SR.

V r. 2015 – 2016 dobiehajú ešte projekty ENPI z programovacieho obdobia 2007 – 2013.

1. **Význam zapojenia sa SR do vonkajšej pomoci EÚ**

**Zapojenie slovenských podnikateľských subjektov** do projektov vonkajšej pomoci EÚ „otvára dvere“ na trhy tretích krajín a podporuje diverzifikáciu ich exportu do nových teritórií. Firmy môžu nadviazať nové obchodné kontakty, ktoré im následne pomôžu pri realizácii obchodných aktivít a rozšírení trhov. V prípade konzorcií vytvorených s firmami z iných členských krajín EÚ pri realizácii projektov môžu slovenské firmy nájsť nových obchodných partnerov aj z EÚ.

**Zapojenie expertov štátnej a verejnej správy** umožňuje posilniť bilaterálne vzťahy s jednotlivými prijímacími krajinami resp. prehĺbiť vzťahy s ostatnými členskými krajinami EÚ, ktoré majú záujem o realizáciu projektov v konzorciách so SR. SR sa tak môže zviditeľniť a posilniť svoje meno spoľahlivého a skúseného partnera v EÚ. Nezanedbateľná je aj finančná čiastka, ktorá ide priamo do štátneho rozpočtu prostredníctvom odvodov do sociálnej poisťovne, zdravotných poisťovní a daní do štátneho rozpočtu v rámci poskytnutia IPA/ENI grantu EÚ pre členský štát/štáty, ktorého projekt dokázal vyhrať v rámci súťaže a teda ide aj o priamy ekonomický prínos pre štát (Odvody predstavujú celkom cca 40 % z príjmov za expertov. Pri sume napr. 1 000 000 eur po odpočítaní projektových nákladov odvody predstavujú asi 300 000 eur).

Experti štátnej a verejnej správy pomáhajú v twinningových a taiexových projektoch najmä pri budovaní inštitucionálnych kapacít prijímateľských krajín, napomáhajú v implementácii legislatívy a zavádzaniu štandardov a praktík EÚ a poskytujú asistenciu pri uskutočňovaní štrukturálnych reforiem v rôznych oblastiach (verejné financie, obchod, verejné obstarávanie, poľnohospodárstvo, životné prostredie a energetika, vzdelávanie, sociálne veci a trh práce, rozvoj biznisu a pod.). Prostredníctvom podpory európskej integrácie týchto krajín, ich demokratizácie, ekonomickej a bezpečnostnej stability technickou asistenciou slovenských expertov, alebo ich účasťou v projektoch sa v konečnom dôsledku vytvárajú aj predpoklady na lepšie presadzovanie slovenských firiem v partnerských krajinách.

Osobitnou kapitolou sú projekty rozvojovej pomoci medzinárodných finančných inštitúcií a medzinárodných organizácií, realizovaných v rámci spolupráce s MF SR. Zapojenie konzultačných firiem do projektov môže zjednodušiť a podporiť aj zapojenie ďalších slovenských firiem priamo do dodávok tovarov a technológií, realizovaných v rámci daných projektov a získať prístup na nové trhy.

Dlhodobými zahraničnými prioritami SR sú z teritoriálneho hľadiska krajiny západného Balkánu a krajiny Východného partnerstva, na ktoré sa IPA/IPAII, ENPI/ENI aj SIGMA zameriavajú. V krajinách Východného partnerstva má SR väčšiu pravdepodobnosť presadenia sa vzhľadom na historické, ekonomické a politické väzby. Zároveň tieto krajiny predstavujú pre SR veľký potenciál pre rozvoj obchodnej spolupráce. ENI pokrýva okrem toho aj oblasť južného Stredomoria, rovnako dôležitú pre ekonomickú stabilitu a bezpečnosť Európy. Presadenie sa slovenských expertov v tejto oblasti je však málo pravdepodobné vzhľadom na potrebné jazykové vybavenie (francúzština) a obsadenie týchto teritórií konzorciami, tvorenými prevažne expertmi z Francúzska, Španielska, Talianska, ale aj z Nemecka a Veľkej Británie (napr. Egypt).

Zapojenie sa expertov SR do twinningových a taiexových projektov v rámci IPA, ENI a SIGMA tiež umožňuje určitú návratnosť finančných prostriedkov, ktoré SR pravidelne odvádza do rozpočtu EÚ. Inštitúcie štátnej a verejnej správy môžu získať časť prostriedkov EÚ plynúcich z týchto projektov do svojich rozpočtov. Ministerstvá a iné ústredné orgány štátnej správy síce musia tieto finančné prostriedky odviesť do štátneho rozpočtu, ale niektoré organizácie tzv. „*mandated bodies*“ (napr. regionálne rozvojové agentúry) si ich môžu ponechať a využiť na zabezpečenie manažmentu takýchto projektov po stránke administratívnej, finančnej a logistickej a to aj pre štátnu správu SR, na prípravu nových projektových návrhov a na pokrytie nákladov spojených s prezentáciou SR na tzv. „*selection meetings*“ (výberových konaniach) v prijímajúcej krajine. Finančné prostriedky môžu byť tiež využité na ďalšie dofinancovanie projektov ako aj na financovanie svojej činnosti resp. na finančnú motiváciu svojich špičkových a jazykovo dobre vybavených zamestnancov –expertov, ktorí majú tendenciu zo štátnej/verejnej správy skôr odchádzať alebo na obnovenie technického parku (počítače, projektory, iné technické vybavenie, ktoré sa používa na verejné účely a pod.).

Významné podujatie v roku 2015 predstavoval summit Východného partnerstva v Rige v máji 2015, ktorý v ekonomickej oblasti potvrdil podporu implementácie asociačných dohôd (AA/DCFTA) Moldavsku, Gruzínsku a Ukrajine ako aj rozvoj spolupráce so všetkými šiestimi partnermi v rámci Východného partnerstva v štyroch oblastiach (budovanie inštitúcií/štátu, mobilita, obchod, interkonektivita). Kým asociačné dohody s Moldavskom a Gruzínskom sa implementovali od septembra 2014, Ukrajina kvôli vojenskému konfliktu musela implementáciu odložiť. Prehĺbená a komplexná dohoda o zóne voľného obchodu (DCFTA) medzi EÚ a Ukrajinou sa začala implementovať od 1. januára 2016. Podobne ako v prípade Gruzínska a Moldavska dohoda pomôže prostredníctvom postupného odbúrania colných sadzieb liberalizovať vzájomný obchod a pomôcť najmä prihraničným oblastiam SR.

Moldavsko, Gruzínsko a Ukrajina musia v zmysle dohôd harmonizovať 95 % svojej legislatívy, ktorá sa týka spoločného zahraničného trhu. Ročne to predstavuje spracovanie cca 6000-8000 legislatívnych noriem, čím vzniká obrovský priestor pre poradenstvo a technickú asistenciu zo strany SR. EÚ bude postupne, počas nasledujúcich cca 10 rokov znižovať colné sadzby v obchode s danými krajinami na 0 %, čo môže pomôcť zvýšiť objem vzájomného obchodu SR s danými krajinami. Nasvedčujú tomu aj štatistiky zahraničného obchodu SR za rok 2015, keď obrat s Gruzínskom oproti roku 2014 narástol o 29,1% a Moldavskom o 24,1%.

V súvislosti s Ukrajinou bol v rámci ENI na obdobie r. 2014 – 2020 tiež pripravený samostatný regionálny program cezhraničnej spolupráce SR-Maďarsko-Rumunsko-Ukrajina s alokáciou 10 % z celkového rozpočtu ENI.

1. **Zhodnotenie účasti slovenských subjektov na projektoch vonkajšej pomoci IPA, ENPI, SIGMA, PI, Twinning a TAIEX v období r. 2007 – 2013 resp. 2014**

Zhodnotenie účasti slovenských subjektov na projektoch vonkajšej pomoci obsahuje údaje do r. 2014. V rámci programov IPA a ENPI vo vybraných projektoch stále prebieha dočerpávanie prostriedkov, štatistiky za rok 2015 nie sú ešte k aprílu 2016 k dispozícii.

* 1. **IPA a IPA II**

Projekty financované nástrojom IPA sú často realizované konzorciami viacerých organizácií, obvykle z rôznych členských krajín EÚ. Všetky dostupné informácie však uvádzajú ako prijímateľa finančných zdrojov iba hlavného partnera konzorcia. Z tohto dôvodu nasledovné informácie neberú do úvahy sekundárnych partnerov konzorcií a nevyjadrujú presné alokovanie finančných zdrojov nástroja IPA. Napriek tomuto faktu sa dá predpokladať, že dostupné štatistiky sa dostatočne zhodujú s reálnym využitím nástroja IPA. Celkový objem prostriedkov vyčlenených v **programe IPA** bol 11,7 mld. €, z čoho **slovenské subjekty využili 13,9 mil. € (0,12%).**

Na porovnanie boli v grafe na nasledujúcej strane vybrané krajiny V4 a niektoré „staré“ členské krajiny EÚ, ktoré je možné veľkosťou porovnať so SR.

**IPA II**

IPA II je nástrojom politiky rozširovania EÚ v rozpočtovom období 2014 – 2020. Zameriava sa na pomoc kandidátskym krajinám Čiernej Hore, Macedónsku, Srbsku a Turecku a potenciálnym kandidátom Albánsku, Bosne a Hercegovine a Kosovu, ktoré sa snažia splniť kritériá pre členstvo v EÚ a harmonizovať svoje štandardy a politiky. Podporuje ich sociálno-ekonomický rozvoj, pripravuje ich hospodárstva na konkurenčný tlak otvoreného trhu. V neposlednom Rade IPA pripravuje budúce členské štáty na čerpanie zo štrukturálnych fondov EÚ.

Nástroj sa skladá z piatich komponentov:

1. Reformy pri príprave na členstvo v Únii a budovanie inštitúcií a kapacít,
2. Sociálno-ekonomický a regionálny rozvoj (doprava, ŽP, ekonomický rozvoj),
3. Zamestnanosť, sociálne politiky, vzdelanie, rodová rovnosť, rozvoj ľudských zdrojov,
4. Poľnohospodárstvo a rozvoj vidieka,
5. Regionálna územná spolupráca.

Rozpočet IPA II: 11,699 mld. EUR (2014 – 2020) je medzi jednotlivé krajiny alokovaný nasledovne (v mil. €):

|  |  |  |  |  |  |  |
| --- | --- | --- | --- | --- | --- | --- |
| Krajina | 2014 | 2015 | 2016 | 2017 | 2018 - 2020 | Spolu |
| Albánsko | 83,7 | 86,9 | 89,7 | 92,9 | 296,3 | 649,5 |
| Macedónsko | 85,7 | 88,9 | 91,6 | 94,9 | 303,1 | 664,2 |
| Kosovo | 83,8 | 85,9 | 88,7 | 91,9 | 295,2 | 645,5 |
| Čierna Hora | 39,6 | 35,6 | 37,4 | 39,5 | 118,4 | 270,5 |
| Srbsko | 195,1 | 201,4 | 207,9 | 215,4 | 688,2 | 1508,0 |
| Turecko | 620,4 | 626,4 | 630,7 | 636,4 | 1940,0 | 4453,9 |
| Projekty | 348,0 | 365,0 | 390,0 | 410,4 | 1445,3 | 2958,7 |

Zdroj: http://europa.eu/rapid/press-release\_IP-14-1043\_en.htm

Slovenské subjekty sa v rokoch 2007 – 2013 zúčastnili ako hlavný partner 18 projektov (z toho 8 projektov v roku 2007). Z týchto údajov nie je možné urobiť jednoznačný záver, pretože kým celková hodnota týchto 8 projektov bola 545 140 EUR, 3 realizované projekty v roku 2012 predstavovali sumu takmer 5 mil. EUR. Na porovnanie, v rovnakom období české subjekty realizovali 76 projektov a Rakúsko 198 projektov.

Zdroj: Európska komisia, Financial transparency system - <http://ec.europa.eu/budget/fts/index_en.htm>

Celková hodnota projektov v sledovanom období, na ktorých bol slovenský subjekt hlavným partnerom, bola 11,7 mil. EUR. Fínske subjekty v tomto období realizovali projekty v hodnote 16,4 mil. EUR, Česká republika takmer 35,2 mil. EUR a Maďarsko 29,4 mil. EUR. Rakúske subjekty realizovali projekty v hodnote 229 mil. EUR.

Zdroj: Európska komisia, Financial transparency system - <http://ec.europa.eu/budget/fts/index_en.htm>

Relevantnejšie porovnanie úspešnosti umožňuje hodnotenie pomeru objemu čerpaných prostriedkov z nástroja IPA a počtu obyvateľov krajiny, poskytujúcej pomoc.

Zdroj: Európska komisia

Slovenské subjekty v sledovanom období čerpali priemerne 2 EUR na obyvateľa, Poľsko čerpalo menej ako 1 EUR na obyvateľa a Česká republika, Maďarsko a Fínsko čerpali okolo 3 EUR na obyvateľa. Z toho vyplýva, že slovenská participácia na projektoch financovaných programom IPA je porovnateľná s krajinami V4, avšak potenciál v tejto oblasti nie je ešte stále dostatočne využitý. Na porovnanie, dánske subjekty participovali na projektoch v hodnote 19,5 EUR na obyvateľa a Rakúsko dosiahlo 27,1 EUR na obyvateľa.

* 1. **ENPI a ENI**

Na projekty ENPI bolo v období 2007 – 2013 vyčlenených 13 398,9 mil. eur, z toho využitých bolo 9 836,2 mil. eur. Slovenské subjekty (súkromné spoločnosti i verejná správa) sa do čerpania prostriedkov z programu ENPI zapojili v rokoch 2007 - 2013 prostredníctvom tendrov, výziev a grantov - 15 projektmi v celkovej hodnote 12 838 822 eur. V roku 2014 dobiehala ešte realizácia ENPI a SR implementovala ďalších 9 projektov ENPI v hodnote 9,471 mil. €. t.z. celkové zapojenie SR charakterizovala účasť v 24 projektoch v sume 22,3 mil. €. **Slovenská strana tak z celkových využitých prostriedkov ENPI odčerpala len minimálnu čiastku v podiele 0,17%.**

V analýze nie sú zahrnuté projekty implementované pomocou nástrojov Twinning a TAIEX. Tieto nástroje sú analyzované samostatne.

V porovnaní s krajinami V4 zapojenie Slovenska do ENPI v rokoch 2007 – 2013 je síce štvornásobne vyššie ako zapojenie Maďarska, ale neporovnateľné s Poľskom, ktoré bolo najúspešnejším realizátorom z krajín V4 alebo s pôvodnými členskými krajinami EÚ. Zapojenie vybraných "starých" členských krajín s centralizovanou štruktúrou riadenia fondov do ENPI objemom finančných prostriedkov aj počtom realizovaných projektov niekoľkonásobne prevyšuje úroveň zapojenia krajín V4 (pozri tiež graf na nasledujúcej strane).

Z dvadsiatich štyroch implementovaných projektov slovenskej strany v rokoch 2007 –2014 iba niekoľko projektov implementovali súkromné spoločnosti. Zvyšné projekty boli implementované orgánmi štátnej alebo verejnej správy, alebo univerzitami (pozri príloha).

Projekty, realizované súkromnými spoločnosťami sa týkali harmonizácie regulačného rámca regionálnej elektronickej komunikácie medzi EÚ a krajinami Východného partnerstva (spoločnosť Pricewaterhousecoopers s.r.o.), dodávok zariadení pre väzenské centrá a pre dočasné ubytovacie zariadenia cudzincov s nelegálnym pobytom, dodávky špeciálnych vozidiel a zariadení na pozorovanie mobility a dozor pohraničnej stráže (pre spoločnosť Moris Slovakia s.r.o.).

Zdroj: Európska komisia, Financial Transparency system

V rokoch 2007 a 2009 Slovenská republika neimplementovala žiaden projekt z programu ENPI. V roku 2008 realizovala SR tri projekty cezhraničnej spolupráce v hodnote 2,5 mil. eur, v roku 2010 jeden projekt v sume 1,1 mil. eur získala Univerzita Komenského v Bratislave („Environmentálne riadenie pre environmentálne osnovy“).

Následne v roku 2011 SR implementovala opäť dva projekty cezhraničnej spolupráce v hodnote 2,3 mil. eur. V roku 2012 sa do implementácie projektov ENPI zapojila Slovenská poľnohospodárska univerzita v Nitre („Štrukturálne opatrenia - posilnenie celoživotného vzdelávania v oblasti vedy o životnom prostredí v Rusku“) a príspevková organizácia Ministerstva školstva SR IUVENTA pod názvom „Mládež v akcii“). V roku 2013 sa počet realizovaných projektov v rámci ENPI zvýšil na päť. Dva z nich realizoval Bratislavský samosprávny kraj so zameraním na krížové programy cezhraničnej spolupráce na vonkajších hraniciach EÚ, dva projekty implementovali univerzity: Slovenská poľnohospodárska univerzita v Nitre so zameraním na verejnú akreditáciu poľnohospodárskych programov v Rusku a Žilinská univerzita so zameraním na spoločné projekty centier dokonalosti pre mladých výskumníkov. Jeden projekt – dodávku zariadení pre väzenské centrá a pre dočasné ubytovacie zariadenia cudzincov s nelegálnym pobytom na Ukrajine realizovala firma Moris Slovakia. V r. 2014 najväčším dodávateľom zo SR bola spoločnosť Moris Slovakia s celkovou účasťou 7,33 mil. € v dvoch projektoch dodávky špeciálnych vozidiel a zariadení na pozorovanie mobility a dozor pohraničnej stráže pre UA a Európske zoskupenia hospodárskych záujmov Nookom EZHZ a Transport & Infrastructure Expertise Group-Tieg Ezhz s rovnakým konateľom, ktoré realizovali zvyšných 2,14 mil. € organizovaním rôznych konferencií a technickou pomocou v oblasti dopravy.

Čerpanie finančných prostriedkov z programu ENPI podľa jednotlivých rokov sledovaného obdobia uvádza nasledujúci graf:

Zdroj: Európska komisia, Financial Transparency system

Zdroj: Európska komisia, Financial Transparency system

Predchádzajúci graf dokumentuje pomerne vyrovnanú úroveň počtu predložených projektov v Rakúsku a v Dánsku, čo charakterizuje systematickú prácu s programom a projektmi ENPI.

Údaje o projektoch ENPI boli čerpané zo zdrojov Európskej komisie (Financial Transparency System). EK upozornila na skutočnosť, že sumy uvedené v týchto zdrojoch sa nemusia vždy zhodovať so skutočne vyplatenými prostriedkami v danom čase. V r. 2015 a 2016 ešte dobieha implementácia projektov ENPI z programovacieho obdobia 2007 – 2013.

**ENI**

Novým finančným nástrojom pre rozpočtové obdobie 2014 – 2020 s rozpočtom 15,4 mld. € sa stal „Nástroj európskeho susedstva“ (ENI).

Prevažná väčšina finančných zdrojov pre ENI je určených na **bilaterálnu spoluprácu** pre každú z partnerských krajín. Kľúčovým prvkom v tomto kontexte sú [bilaterálne ENP akčné plány](http://eeas.europa.eu/enp/documents/action-plans/index_en.htm), ktoré sú vzájomne odsúhlasené medzi EÚ a partnerskými krajinami. Akčné plány stanovujú agendu politických a ekonomických reforiem s krátkodobými a strednodobými prioritami a slúžia ako politický rámec smerovania priorít pre spoluprácu. Medzi priority bilaterálnej spolupráce patria dobré vládnutie (vrátane spravodlivosti a bezpečnosti), udržateľný ekonomický rozvoj (so zahrnutím obchodu, dopravy, energetiky a životného prostredia) a rozvoj sociálnych a ľudských zdrojov (vrátane vzdelávania, medziľudských kontaktov a občianskej spoločnosti).

Komplementárnymi nástrojmi ENI bilaterálnej spolupráce partnerských krajín s EÚ sú programy **regionálnej,** [**medziregionálnej**](http://ec.europa.eu/europeaid/node/13969) **a**[**cezhraničnej spolupráce**](http://ec.europa.eu/europeaid/node/932).

* **Regionálne programy spolupráce** sú zamerané na výzvy s regionálnou dimenziou a podporujú medzištátnu spoluprácu v oblasti spoločných záujmov v rôznych regiónoch ENP (Európskej susedskej politiky). Sem patria [Regionálne programy Južného susedstva](http://ec.europa.eu/europeaid/node/13541) a [Regionálne programy Východného susedstva](http://ec.europa.eu/europeaid/node/325).)
* **Medziregionálna spolupráca** podporuje súčasne krajiny príslušného geografického susedského regiónu. Zahrňuje množstvo rôznych programov a nástrojov ako napr. [NIF](http://ec.europa.eu/europeaid/node/13971) (Investičný nástroj európskej susedskej politiky), ktorý spája granty a rizikový kapitál s pôžičkami Európskych finančných inštitúcií na realizáciu projektov v oblasti energetiky, dopravnej infraštruktúry, životného prostredia a pomoci malým a stredným podnikom (MSP). Medzi ďalšie medziregionálne programy patria TAIEX a SIGMA (viď v príslušnej časti materiálu).
* [**Cezhraničná spolupráca**](http://ec.europa.eu/europeaid/node/932) podporuje ekonomický rozvoj a pomáha riešiť spoločné problémy v oblastiach ako je zdravie, vzdelávanie v oblasti životného prostredia v hraničných oblastiach medzi ČŠ EÚ a partnerskými krajinami ENP.

Vykonávacie rozhodnutia Európskej komisie na realizáciu spoločných operačných programov cezhraničnej spolupráce ENI na obdobie rokov 2014 – 2020, ktoré majú byť financované zo všeobecného rozpočtu Európskej únie, boli Európskou komisiou (EK) schválené v decembri 2015.

Vzhľadom na to, že o počiatočných štádiách projektov a o ich samotnej realizácii  sú členské krajiny informované v relevantných krajinách prostredníctvom koordinačných stretnutí organizovaných zastúpeniami EK v predmetných teritóriách, boli príslušné ZÚ SR (formou TIC SHSP/POCE v marci 2016 – celkom 13) požiadané, aby sa ich predstavitelia zúčastňovali týchto stretnutí a zasielali z nich správy do ústredia (riadiacemu odboru a odboru POCE). Za zdroje informácií  o týchto projektoch sú taktiež považované relevantné partnerské orgány štátnej správy prípadne MVO a iné miestne subjekty spolupracujúce na týchto programoch. Zaslané materiály majú ZÚ využiť na monitorovanie predmetných aktivít a na včasnú identifikáciu možností zapájania sa slovenských podnikateľských subjektov do týchto programov.

Pre väčšinu krajín už boli spracované viacročné indikatívne programy s uvedením orientačných finančných prídelov percentuálnym rozpätím a ročné  akčné programy, ktoré určujú konkrétne finančné prostriedky na prioritné oblasti. Na ich tvorbe sa podieľajú okrem iných aj ZÚ členských štátov EÚ  a na ich schvaľovaní prostredníctvom výboru ENI sa podieľal zástupca ústredia MZVaEZ SR.

* 1. **Twinning (2007 – 2014)**

V rokoch 2007 - 2 014 sa slovenská strana zúčastnila **13 twinningových projektov,** ktoré boli  financované z prostriedkov IPA a ENPI v celkovej hodnote takmer **18,0 mil. EUR**. V rámci programu IPA Slovensko participovalo na jedenástich twinningových projektoch - v piatich prípadoch ako hlavný partner (líder) a v šiestich prípadoch ako junior partner. V rámci programu ENPI bola Slovenská republika zapojená do implementácie dvoch projektov, v jednom prípade v pozícii junior partnera, v druhom ako hlavný partner

Najaktívnejšia organizácia verejnej správy, ktorá sa aktívne zapájala do predkladania projektov, bola Regionálna rozvojová agentúra Senec, ktorá v sledovanom období r. 2007 – 2014 pripravila v spolupráci so štátnymi orgánmi 15 twinningových návrhov v celkovej sume 18,3 miliónov eur, zameraných na sociálnu oblasť, vzdelávanie, regionálny rozvoj, energetiku, cezhraničnú kontrolu. Z nich bolo úspešných sedem projektov.

Zdroj: Európska komisia

**3.3.1. Twinning v rámci IPA**

V rámci IPA v rokoch 2007–2014 participovala SR v jedenástich twinningových projektoch, z toho v piatich ako hlavný partner (líder) a v šiestich ako junior partner.

V pozícii junior partnera sa slovenská strana v rokoch 2007–2014 zúčastnila s ďalšími partnermi v nasledovných projektoch:

1. Podpora budovania kapacít vo vodnom hospodárstve Turecka (líder-Holandsko, junior partner-Veľká Británia a SR, r. 2007)

2. Podpora budovania kapacít chorvátskej platobnej agentúry (líder-Rakúsko, junior partner-Francúzsko a SR, r. 2009)

3. Zdravie a bezpečnosť pri práci, Chorvátsko, (líder-Rakúsko, junior partner SR-RRA Senec, 1,254 mil. eur, r. 2009)

4. Podpora programovania a implementácie IPA projektov v oblasti rozvoja vidieka v Čiernej Hore (líder-Rakúsko, junior partner-Francúzsko a SR, r. 2010)

5. Podpora národnej politiky práce, Macedónsko (líder-Rakúsko, junior partner- SR-RRA Senec, 1,9 mil. eur, r. 2010)

6. Podpora tvorby národnej politiky zamestnanosti (líder-Rakúsko,; junior partner- SR, r. 2011).

Celkové údaje o počte vypracovaných a zaslaných návrhov na realizáciu projektu v pozícii junior partner nie sú k dispozícii. Počet získaných projektov SR v období 2007 – 2014 charakterizuje nasledovný graf:

Zdroj:Európska komisia

V pozícii hlavného partnera sa SR v rokoch 2007 – 2014 uchádzala o šestnásť twinningových projektov v Čiernej Hore,  Chorvátsku, Macedónsku, v Bosne a Hercegovine, v Srbsku. Vzhľadom na silnú konkurenciu a ešte nevybudované meno SR ako hlavného partnera získala slovenská strana len štyri projekty v pozícii líder, zameraných na:

1. Revíziu národnej legislatívy v oblasti práce v Macedónsku, líder SR-RRA Senec+MPSVaR SR, 550 tis. eur, r. 2007

2. Podporu sociálneho dialógu v Srbsku –líder SR-RRA Senec+MPSVaR SR, 1,5 mil. eur, r. 2012 – 2013

3. Budovanie kapacít energetickej agentúry Srbska, líder SR-RRA Senec+URSO, 1,5 mil. eur, r. 2011

4. Posilnenie inštitúcií a kapacít na implementáciu Smernice EÚ o regulovaných živnostiach v Bosne a Hercegovine – líder RRA Senec, 525 tis. eur, r. 2012 – 2014

Zdroj: Európska komisia

**3.3.2. Twinning v rámci ENPI**

V rámci programu ENPI sa Slovenská republika v rokoch 2007–2014 uchádzala celkovo o 14 projektov v pozícii leader - v Egypte, Jordánsku, Maroku, Gruzínsku, v Azerbajdžane, na Ukrajine. **Slovensko získalo v roku 2014 v pozícii hlavného partnera jeden projekt v Gruzínsku (***Capacity Building of the Employment Support Services (ESS) in Georgia,* ***RRA Senec–Pezinok,*** *1 100 000 EUR).*V projekte z roku 2007 „Podpora implementácie memoranda o porozumení v rámci strategického partnerstva medzi EÚ a Azerbajdžanom v oblasti energetiky” figurovala Slovenská republika **ako junior partner.**

**3.4. TAIEX**

V databáze TAIEX Európskej komisie je aktuálne zaregistrovaných 51 slovenských expertov, ktorí sa v rokoch 2009 –2014 (1. polrok) zúčastnili na 370 projektoch. V porovnaní s krajinami V4 a Rakúskom slovenskí experti obsadili v účasti na projektoch spodnú priečku, čo dokumentuje nasledujúci graf:

Zdroj: Európska komisia

Prehľad účasti slovenských expertov podľa prijímateľských krajín v roku 2014 charakterizuje nasledujúci graf:

Zdroj: Európska komisia

V roku 2014 sa slovenskí experti zapojili do 57 aktivít v rámci TAIEX (niektorí experti sa zúčastnili aktivít vo viacerých krajinách). Najviac aktívni boli v Macedónsku a na Cypre, kde realizovali pomoc tureckej komunite. Veľká časť expertného poradenstva bola ďalej zameraná na poľnohospodárstvo a vnútorný trh.

V roku 2014 hostili slovenské inštitúcie 4 študijné návštevy z Bosny a Hercegoviny, Chorvátska a Ukrajiny. Slovenskí experti poskytli know how z oblasti spravodlivosti a vnútorných záležitostí, bezpečnosti, vnútorného trhu a poľnohospodárstva.

Zdroj: Európska komisia

Taiexové aktivity sú riadené priamo Európskou komisiou, ktorá oslovuje expertov z databázy. Európska komisia oslovuje Národný kontaktný bod pre Taiex (POCE) iba v prípade, že na danú aktivitu nedisponuje vhodným expertom v databáze.

**3.5. SIGMA**

SIGMA (Support for Improvement in Governance and Management) – Podpora pre zlepšovanie vládnutia a manažmentu) je spoločnou iniciatívou EÚ a OECD. Jej hlavným cieľom je zosilniť základy pre zlepšovanie verejného vládnutia a týmto spôsobom podporovať sociálno-ekonomický rozvoj prostredníctvom budovania kapacít verejného sektora, posilňovaním horizontálneho vládnutia a zlepšovaním projektovania a implementácie reforiem verejnej administratívy so zahrnutím správnych priorít, následnosti a rozpočtovania.

Od r. 2007 do konca r. 2014 sa na projektoch SIGMA zúčastnili piati slovenskí krátkodobí experti, a to celkovo desaťkrát. Slovenskí experti pochádzajú väčšinou z mimovládneho sektora. Možnosti zapojenia vládnych expertov sú značne limitované. Prevažná časť projektov sa týka budovania kapacít verejnej správy alebo podobných oblastí.

Prehľad zapojenia sa slovenských expertov do technickej pomoci v rámci SIGMA projektov uvádza nasledovná tabuľka:

|  |  |
| --- | --- |
| **Expert zo SR** | **Účasť na projektoch SIGMA**  **v r. 2007 – 2014** |
| Miroslav Beblavý, Ústav verejnej politiky Fakulty sociálnych a ekonomických vied UK., Bratislava | 3 x (2007, 2008, 2009) |
| Martin Chren, Nadácia F.A.Hayeka, Bratislava | 2 x (2007, 2008) |
| Zuzana Dančíková, Transparency International, Bratislava | 1 x (2013) |
| Katarína Staroňová, Ústav verejnej politiky a ekonómie UK, Bratislava | 3 x (2008, 2010, 2013) |
| Ján Marušinec, bývalý pracovník Ministerstva financií SR | 1 x (2014) |

Zdroj: OECD

**3.6. PI - Nástroj partnerstva pre spoluprácu s tretími krajinami**

Nástroj partnerstva (Partnership Instrument - PI) bol ustanovený [Nariadením Európskeho parlamentu a Rady (EÚ) č. 234/2014 z 11. marca 2014](http://old.eur-lex.europa.eu/LexUriServ/LexUriServ.do?uri=CELEX:32014R0234:SK:NOT) na presadzovanie a podporu záujmov Únie a záujmov tretích krajín prostredníctvom vzájomnej spolupráce. Nástrojom partnerstva sa podporujú opatrenia, ktoré účinným a pružným spôsobom reagujú na ciele vyplývajúce z dvojstranných, regionálnych alebo viacstranných vzťahov Únie s tretími krajinami, ktorými sa riešia problémy celosvetového významu, a ktorými sa zabezpečuje primerané nadviazanie na rozhodnutia prijaté na viacstrannej úrovni.

**Celkový rozpočet PI na roky 2014 – 2020 činí 954,8 mil. €**. Prostredníctvom týchto finančných zdrojov je možné financovať činnosti v akejkoľvek krajine mimo EÚ s dôrazom na partnerské krajiny jej strategického záujmu EÚ.

Finančné zdroje sú rozdelené podľa nasledovných cieľov: 1. Globálne výzvy a politická podpora, 2. Medzinárodný rozmer „Európa 2020“ a podpora vnútorných politík EÚ, 3.1. Spolupráca v oblasti regulácie, štandardov, prístupu na trh a rozvoja podnikania, 3.2. Podpora rokovaní a implementácie dohôd o voľnom obchodne EÚ, 4. Verejná a kultúrna diplomacia s celkovým objemom 91,470 mil. € a 11 mil. € dosiaľ nezaradených do predmetných programov. Niektoré alokácie prostriedkov boli doteraz koncentrované na cca 10 kľúčových krajín BR, CA, CN, IN, JP, MX, RU, KR, US, ZA, avšak EK sa nechce limitovať len na ne a svoje zameranie plánuje vo významnejšom rozsahu venovať zoskupeniam ASEAN, ASEM, ARF a záležitostiam Arktídy. Záujem členských krajín o ďalšie priority, prezentovaný na zasadaní výboru, zahŕňal najmä: klimatické zmeny, ekonomickú diplomaciu, uprednostňovanie nových rastúcich ekonomík pred rozvinutými krajinami a z procesného hľadiska viditeľnosť a transparentnosť strategických projektov.

**Spôsob realizácie PI**

Ročný akčný program pre spoluprácu s tretími krajinami na r. 2015, ktorý je financovaný zo všeobecného rozpočtu EÚ, schválila EK svojím implementačným rozhodnutím 22. 06. 2015 a pozostáva z nasledovných parciálnych programov:

* 1: Action Fiche International Urban Cooperation;
* 2: Action Fiche Natural Capital Accounting and Valuation of Ecosystem services;
* 3:: Action Fiche India Resource Efficiency Initiative;
* 4:: Action Fiche Advancing the EU's role in multilateral fora in Asia;
* 5: Action Fiche Policy Support Facility (PSF);
* 6: Action Fiche Technical Assistance and Information Exchange (TAIEX);
* 7: Action Fiche Support to Project Cycle Management;
* 8: Action Fiche Schuman Fulbright Fellowships;
* 9: Action Fiche EU-Australia Leadership Forum;
* 10: Action Fiche Green Gateway to Japan;
* 11: Action Fiche EU-South Asia aviation cooperation;
* 12: Action Fiche Canada Mineral Investment Facility;
* 13: Action Fiche Support to the implementation of the EU-Canada Comprehensive Economic and Trade Agreement (CETA);
* 14: Action Fiche Public Diplomacy and cultural diplomacy.

Maximálna celková výška príspevku EÚ, schváleného vyššie uvedeným rozhodnutím EK pre tieto programy na rok 2015 je 91,47 mil. €. Príjemcovia pomoci PI sú firmy, miestna samospráva, mimovládne organizácie, podnikateľské združenia, akademická obec.

**4. Identifikácia hlavných problémov slabšieho zapojenia slovenských subjektov do projektov vonkajšej pomoci EÚ a návrh opatrení na zvýšenie miery ich účasti v projektoch**

**4.1. Účasť slovenských firiem v projektoch vonkajšej pomoci EÚ**

Hlavným problémom slabej účasti slovenských firiem v projektoch vonkajšej pomoci EÚ je ich nízka informovanosť o vyhlásených tendroch a grantoch IPA a ENPI, zameraných na dodávky zariadení, investičných celkov alebo poradenských služieb súkromných podnikateľských subjektov. Ďalším problémom je slabá znalosť pravidiel poskytovania zahraničnej pomoci EÚ. Mnohé firmy nemajú vedomosti, ako pripraviť návrh projektu a obávajú sa zložitosti administratívy. Nezáujem o účasť v projektoch súvisí aj s nedostatočnými odbornými jazykovými znalosťami expertov, najmä anglického, ruského a nemeckého jazyka.

Kvôli zlepšeniu informovanosti odbor podnikateľského centra ministerstva v októbri 2013 vytvoril a odvtedy priebežne dopĺňa aktualitami novú štruktúru informácií na webovej stránke MZVaEZ SR v rámci portálu podnikateľského centra. Boli zverejnené prehľadné informácie o všetkých programových nástrojoch vonkajšej finančnej pomoci EÚ a POCE začalo na webovej stránke podnikateľského centra zverejňovať aktuálne tendre. V rámci informácií POCE zverejnilo aj pravidlá poskytovania zahraničnej pomoci EÚ. Okrem toho zaradilo POCE tieto tendre do elektronického ekonomického týždenníka, rozosielaného na konkrétne adresy firiem, obchodným a priemyselným komorám SR, podnikateľským zväzom atď.

S cieľom zvýšenia informovanosti štátnej správy a jej zapojenia do twinningových projektov zorganizovalo POCE v roku 2014 štyri odborné semináre a v roku 2015 (jún) jeden odborný seminár pre zástupcov štátnej a verejnej správy s názvom „Posilnenie vedomostnej základne štátnej správy na využívanie EÚ nástroja – Twinning“.

***Opatrenia:***

***1.*** *Permanentné* ***rozširovanie a dopĺňanie databázy firiem SR****–adresátov elektronického ekonomického týždenníka (POCE).*

***2.*** *Organizovanie seminárov a* ***špecializovaných workshopov zameraných na zvýšenie informovanosti o nástrojoch vonkajšej finančnej pomoci*** *(POCE v spolupráci s partnerskými organizáciami, napr. RRA Senec).*

Ďalším problémom na strane podnikateľských subjektov je nezáujem o angažovanosť v zahraničí z dôvodu jazykovej, kultúrnej bariéry, nedostatku neformálnych kontaktov na vytváranie medzinárodných konzorcií. Okrem toho niektoré firmy nemajú dostatok finančných prostriedkov na prípravu projektov bez záruky úspešnosti. V tomto smere sú veľmi dobrým riešením sektorové semináre, organizované prostredníctvom EÚ v Bruseli dvakrát ročne. Doterajšia účasť slovenských subjektov na seminároch bola minimálna. Na sektorových seminároch získajú firmy z krajín EÚ informácie o budúcich/pripravovaných projektoch financovaných z programov vonkajšej pomoci EÚ vo vybranom sektore. Na seminároch majú firmy príležitosť nadviazania kontaktov s inými firmami a možnosť sformovať medzinárodné konzorciá pre účasť vo verejných súťažiach EÚ (bežne sa zúčastňuje cca 120 firiem). POCE začalo od roku 2014 so zverejňovaním informácií o sektorových seminároch na webe podnikateľského centra „Podnikajme v zahraničí“ a prostredníctvom elektronického týždenníka.

***Opatrenie:***

***3. Pokračovanie vo zverejňovaní informácií o sektorových seminároch*** *prostredníctvom webovej stránky podnikateľského centra, prostredníctvom elektronického ekonomického týždenníka, prostredníctvom SBA, SOPK a individuálnym oslovením relevantných firiem v SR.*

Pri exporte slovenských podnikateľských subjektov do tretích krajín sú žiaduce inovatívne finančné zdroje (tzv. blending - najviac ich využíva Nemecko a Francúzsko), ktoré sú kumuláciou viacerých finančných zdrojov a kombináciou nenávratného príspevku a návratnej pôžičky. Takýmto nástrojom sa môžu stať **zvýhodnené exportné úvery Eximbanky**, ktoré firmy využijú na prefinancovanie svojho exportu. Eximbanka spracovala schému pre zvýhodnené exportné úvery v r. 2015. Zamerala sa na podporu exportu slovenských tovarov a služieb do nízkopríjmových tretích krajín. Dané úvery so splatnosťou dlhšou ako dva roky začala poskytovať od 1. 1. 2016.

Osobitným problémom slabšieho zapojenia slovenských konzultačných firiem a technických expertov do projektov medzinárodných finančných inštitúcií/medzinárodných organizácií (MFI/MO), realizovaných v gescii MF SR, sú nedostatočné skúsenosti z realizácie projektov v rozvojových krajinách, slabšie špecifické zručnosti potrebné pre vypracovanie projektu v rámci projektových výziev v MFI/MO a limitované skúsenosti s dôrazom na „soft skills“ (rodová otázka, otázka dlhodobej udržateľnosti, budovanie kapacít, zapájanie miestnych aktérov a pod.). Z tohto dôvodu pristúpilo preto **MF SR** k vytvoreniu **kontaktného miesta pre podnikateľský sektor pre MFI/MO, tzv. Private Liaison Officer** (PSLO). V pilotnej fáze do roku 2016 je projekt financovaný z verejných prostriedkov pod názvom *„Rozvojmajstri“*. Implementujúcou inštitúciou je slovenská poradenská spoločnosť Aspiro, a.s., ktorá bude slovenské firmy a konzultantov cielene koučovať v problematike rozvojovej spolupráce MFI/MO, obstarávacích procesov, budovaní partnerstiev a podobne. Po roku 2016 je záujmom MF SR prejsť na dlhodobo udržateľný model financovania PSLO z príspevkov firiem využívajúcich jeho služby.

**4.2. Zapojenie expertov štátnej a verejnej správy do vonkajšej pomoci EÚ**

Experti štátnej/verejnej správy mali problém pri uvoľnení sa zo zamestnania na prácu súvisiacu s projektom v zahraničí. Na uvoľnenie zo zamestnania využívali prevažne dovolenku resp. neplatené voľno, na ktoré nie vždy dostali súhlas. Návrat na to isté pracovné miesto nebol garantovaný v prípade, ak čerpal zamestnanec neplatené voľno dlhší čas.

Problémom bolo pôvodné znenie Zákona o štátnej službe č.400/2009 Z.z. v znení neskorších predpisov, ktoré umožňovalo čerpanie služobného voľna v rozsahu do 3 rokov len počas účasti na projektoch slovenskej rozvojovej spolupráce v zahraničí. Na základe iniciatívy MZVaEZ SR (POCE) bol pri legislatívnej úprave zákona o štátnej službe č.400/2009 Z.z., platnej **od 1.1.2015**, doplnený **§ 69 „služobné voľno štátneho zamestnanca“, bod 6)**  o „**udelenie služobného voľna aj počas účasti na projekte EÚ“.** V pôvodnom znení sa služobné voľno podľa bodu 6) udeľovalo len na čas pôsobenia v medzinárodnej organizácii.

Pri poskytovaní technickej pomoci expertmi štátnej a verejnej správy je kľúčovým problémom vypracovanie projektu. Štátna a verejná správa nemá personálne ani finančné kapacity na vypracovanie projektov. Absentuje tiež motivácia z dôvodu možnej straty odborníka počas jeho zapojenia sa do projektu. Naviac finančné prostriedky, ktoré ústredné orgány štátnej správy dostanú z EÚ za vyslaného experta pri twinningových projektoch, musia vrátiť do štátneho rozpočtu. Samotní experti nemajú skúsenosti s vypracovaním komplexného projektu a rovnako nie sú k tomu motivovaní. Okrem toho štátna správa nemá kapacitu na to, aby zabezpečovala takéto projekty po administratívnej a logistickej stránke, ako aj po stránke finančného manažmentu, keďže takéto projekty si žiadajú dostatok ľudských zdrojov a praktických vedomostí vrátane jazykových kompetencií (celý projekt je potrebné vypracovať v anglickom/nemeckom/francúzskom jazyku).

Riešením môžu byť regionálne rozvojové agentúry RRA – agentúry verejnej správy, ktoré majú personálne vybavenie na vypracovanie projektov a získané finančné prostriedky z EÚ môžu použiť na krytie nákladov spojených s vypracovaním a prezentáciou ďalších projektov vonkajšej pomoci EÚ. Úspešným príkladom je RRA Senec-Pezinok, ktorá má za sebou úspešne realizované twinningové projekty a v súčasnosti predstavuje slovenskú twinningovú platformu.

Ďalším riešením môže byť úprava Zákona č.323/2007 Z.z. o rozpočtových pravidlách verejnej správy. V krajinách, ktoré evidujú najväčšiu účasť v twinningových projektoch (Nemecko, Rakúsko, Francúzsko, Veľká Británia, Španielsko, Taliansko...) si inštitúcie tieto peniaze ponechávajú vo svojom rozpočte a následne využívajú na ďalšie twinningové aktivity (písanie projektov, financovanie účasti na prezentáciách projektov...).

Účasť v twinningových projektoch je v starých členských krajinách EÚ chápaná ako prestížna, ale aj finančná záležitosť, ako si vylepšiť rozpočet a materiálno-technické vybavenie a vytvára predpoklady pre následné jednoduchšie presadzovanie sa súkromných spoločností a neziskových organizácií v partnerských krajinách.

Jedno z riešení v podmienkach SR je využiť rozsiahle skúsenosti RRA Senec-Pezinok pri príprave twinningových návrhov, príprave na výberové konanie/stretnutie „selection meeting“, pri vypracovaní samotného twinningového kontraktu v rámci inštitúcií štátnej správy a pri samotnej implementácii projektov, čím sa eliminuje administratívna záťaž štátnych inštitúcií. Pritom by sa malo umožniť štátnym orgánom, aby si časť finančných prostriedkov za manažment mohli ponechať a používali tieto prostriedky na motivovanie svojich zamestnancov, na kompenzáciu neprítomnosti zamestnancov pri absolvovaní krátkodobých twinningových misií (ide o misie v trvaní 3 do max. 5 pracovných dní), ako aj na zakúpenie potrebnej techniky, resp. pri obnove technického parku štátnych inštitúcií. V tejto súvislosti je potrebné umožniť štátnym orgánom ponechať si tieto finančné prostriedky.

***Opatrenie:***

***4. Inicializovať úpravu Zákona č.323/2007 Z.z. o rozpočtových pravidlách verejnej správy*** *s cieľom umožniť ponechanie finančných príspevkov z projektov vonkajšej finančnej pomoci EÚ v rozpočte organizácií verejnej správy.*

V súvislosti s potrebou vyhľadania vhodných expertov pre jednotlivé projekty môže byť nápomocná Slovenská agentúra pre medzinárodnú rozvojovú spoluprácu (SAMRS) prostredníctvom databázy expertov „Centra pre transfer skúseností z integrácie a reforiem“ CETIR, ktoré je v implementačnej pôsobnosti SAMRS. CETIR sa sústreďuje na prehlbovanie kontaktov slovenských expertov s predstaviteľmi štátnych orgánov a občianskej spoločnosti krajín západného Balkánu a Východného partnerstva. Medzi prijímateľské krajiny programu CETIR v roku 2015 patrili Albánsko, Bielorusko, Bosna a Hercegovina, Gruzínsko, Moldavsko, Palestína, Srbsko a Ukrajina.

***Opatrenia:***

***5. Spolupracovať s CETIRom pri vyhľadávaní slovenských expertov na technickú asistenciu na twinningové a taiexové projekty.***

Na zvýšenie šancí slovenskej strany zapojiť sa do projektov vonkajšej pomoci EÚ je žiaduce definovať oblasti, v ktorých sa slovenskí experti osvedčili a v ktorých má slovenská strana najviac čo ponúknuť. Zároveň je dôležité identifikovať, s ktorými členskými krajinami by SR mohla tvoriť spoločné konzorciá pre twinningové typy projektov v rámci jednotlivých sektorov z dôvodu posilnenia komparatívnej výhody SR.

***Opatrenia:***

***6. Prednostné spracovanie twinningových a taiexových projektov, zameraných na perspektívne oblasti pomoci SR,*** *v ktorých je SR schopná a ochotná poskytovať európske know-how partnerským krajinám. Na základe doterajších skúseností z projektov sú to nasledovné sektory/oblasti:*

* *energetický sektor - osobitne jadrová energetika*
* *poľnohospodárstvo - potravinová bezpečnosť, biotechnológie, veda a výskum*
* *finančný sektor- verejné financie, daňová reforma, reforma bankového sektora*
* *verejné obstarávanie, zverejňovanie informácií*
* *reforma verejnej správy, decentralizácia*
* *telekomunikácie*
* *doprava*
* *obchodné právo, podpora trhového prostredia a malého a stredného podnikania*
* *životné prostredie a ochrana vodného hospodárstva*
* *sociálne veci a vzdelávanie*
* *budovanie občianskej spoločnosti s dôrazom na mimovládny sektor*

***7. Identifikovanie vhodných členských krajín, s ktorými je možné spoločne sa uchádzať o twinningové projekty v rámci konzorcií.*** *Pritom pracovať na prehĺbení spolupráce s okolitými krajinami (hlavne s ČR a Poľskom, resp. Maďarskom a Rakúskom).*

V prípade projektov TAIEX tieto aktivity priamo riadi Európska komisia, ktorá pre jednotlivé projekty priamo oslovuje expertov z databázy EK. EK sa obracia na Národný kontaktný bod pre TAIEX (POCE) len v prípade, že na daný projekt nemá vhodného experta v databáze. EK informovala národný kontaktný bod SR o nedostatku expertov na projekty TAIEX v nasledovných oblastiach: obchod, sociálne poistenie, voľný pohyb kapitálu, verejné obstarávanie, pracovné právo, ochrana duševného vlastníctva, konkurencieschopnosť, finančné služby, pôdohospodárstvo, energetika, ekonomický a finančný sektor, štatistika, zamestnanosť, nediskriminácia, policajné zložky, školstvo, zdravotníctvo.

V prospech expertov zo SR možno lobovať aj prostredníctvom ZÚ SR v príslušných krajinách, kde sa projekty realizujú, na základe komunikácie s vecne príslušnými projektovými inštitúciami.

***Opatrenie:***

***8.*** *Zabezpečiť* ***registráciu väčšieho počtu expertov štátnej a verejnej správy v databáze TAIEX, osobitne v požadovaných oblastiach EK****, kde eviduje nedostatok expertov, priamym oslovením relevantných organizácií.*

Čo sa týka spoločného programu EÚ a OECD SIGMA, jeho minimálne využívanie súviselo s neznalosťou existencie programu SIGMA a obmedzenými informáciami o programe na webe OECD. POCE preto v r. 2014 rozšírilo informácie na webovom portáli podnikateľského centra o informácie o programe SIGMA.

***Opatrenie:***

***9. Zintenzívniť spoluprácu s vedúcou programu SIGMA v OECD zo strany SM SR pri OECD*** *a informovať POCE o plánovaných projektoch a potrebe expertov pre technickú asistenciu SIGMA.*

Dialóg ORPO s verejnosťou v oblasti projektov rozvojovej spolupráce SR a EÚ bol zameraný najmä na „Platformu mimovládnych rozvojových organizácií“. Do projektov rozvojovej spolupráce EÚ sa tiež môžu zapájať aj podnikateľské subjekty, aj verejná správa. Preto POCE v r. 2014 rozšírilo informácie na webe o základné informácie o rozvojovej spolupráci SR a jednotlivých programoch pre obdobie 2014 – 2018, do ktorých sa môžu zapojiť podnikatelia a neziskové organizácie. Súčasťou informácie je tiež link na aktuálne výzvy na predkladanie projektov a na Platformu podnikateľov pre zahraničnú rozvojovú spoluprácu, založenú v roku 2013.

***Opatrenie:***

***10. Zverejňovať informácie o rozvojovej spolupráci na webe podnikateľského centra a prostredníctvom elektronického ekonomického týždenníka****.*

Ďalším problémom je nedostatočné využívanie resp. neznalosť lobingu zo strany ZÚ SR a slovenskej diplomacie v krajinách, prijímajúcich pomoc EÚ.

***Opatrenia:***

***11****. Sledovanie a zasielanie* ***operačných programov k jednotlivým nástrojom vonkajšej finančnej pomoci EÚ*** *po ich schválení v EK na teritoriálne príslušné ZÚ SR z*úrovne POCE*.*

***12.******Získavanie informácií o počiatočných štádiách projektov*** *v rámci IPA II, ENI, SIGMA, PI* ***a o ich samotnej realizácii****,* ***identifikácia príležitostí pre zapojenie slovenských firiem, expertov*** *prostredníctvom účasti zástupcov ZÚ SR na koordinačných stretnutiach organizovaných zastúpeniami Európskej komisie v relevantných krajinách, zasielanie správ do ústredia (riadiacemu odboru a odboru POCE). Za zdroje informácií  o týchto projektoch sú taktiež považované relevantné partnerské orgány štátnej správy prípadne MVO a iné miestne subjekty spolupracujúce na týchto programoch.*

***13.******Aktívny lobing*** zo strany ZÚ SR ***u možných žiadateľov a príjemcov pomoci v teritóriu****, zameraný na ponuku oblastí pomoci, v ktorých sa experti zo SR osvedčili s cieľom naformulovania "priaznivých" projektov pre SR.*

***14.*** *Zabezpečenie* ***účasti zástupcov ZÚ SR na prezentáciách projektov na Delegácii EÚ*** *v teritóriu k výzvam IPA II, ENI, PI a aktívny lobing zameraný na podporu projektov, predložených slovenskými subjektmi.*

***15.******Získavanie informácií o záujme iných členských krajín EÚ*** *o projekty a o možnosti* ***vytvorenia konzorcia*** *slovenského subjektu s inými členskými krajinami.*

Prílohy

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **č.1** | **Prehľad participácie vybraných krajín na projektoch IPA v r. 2017 – 2014** | | | | | | | | |  |
|  |  | **2007** | **2008** | **2009** | **2010** | **2011** | **2012** | **2013** | **2014** | **Spolu** |
| **Slovensko** | Počet projektov | 8 | 3 | 3 | 1 | 0 | 3 | 0 | **4** | **22** |
| Celková hodnota | 545 140 | 1 764 096 | 1 706 287 | 2 780 000 | 0 | 4 945 611 | 0 | **2 192 949** | **13 934 083** |
| **Česko** | Počet projektov | 2 | 14 | 10 | 10 | 17 | 11 | 12 | **7** | **83** |
| Celková hodnota | 285 075 | 6 037 464 | 1 781 786 | 3 325 165 | 3 845 098 | 16 644 017 | 3 247 930 | **1 242 688** | **36 409 223** |
| **Maďarsko** | Počet projektov | 8 | 7 | 4 | 9 | 2 | 4 | 3 | **11** | **48** |
| Celková hodnota | 4 980 510 | 3 895 638 | 721 318 | 8 281 463 | 2 999 575 | 3 181 535 | 5 297 316 | **2 857 894** | **32 215 249** |
| **Poľsko** | Počet projektov | 4 | 9 | 17 | 11 | 9 | 13 | 8 | **11** | **82** |
| Celková hodnota | 924 531 | 4 705 016 | 17 510 815 | 2 977 191 | 5 863 800 | 957 083 | 5 536 702 | **4 810 437** | **43 285 575** |
| **Fínsko** | Počet projektov | 5 | 5 | 4 | 1 | 1 | 3 | 2 | **4** | **25** |
| Celková hodnota | 2 264 198 | 5 583 195 | 3 438 081 | 1 000 000 | 5 000 | 2 171 400 | 1 899 970 | **3 345 000** | **19 706 844** |
| **Dánsko** | Počet projektov | 6 | 24 | 19 | 19 | 16 | 7 | 14 | **18** | **123** |
| Celková hodnota | 960 779 | 13 777 387 | 26 739 491 | 28 531 725 | 28 109 712 | 2 832 815 | 8 442 815 | **22 023 556** | **131 418 280** |
| **Rakúsko** | Počet projektov | 27 | 45 | 38 | 28 | 24 | 17 | 19 | **13** | **211** |
| Celková hodnota | 16 590 258 | 43 056 381 | 35 793 771 | 30 664 635 | 52 035 138 | 33 912 002 | 16 960 226 | **8 395 528** | **237 407 939** |

Zdroj: Európska komisia, Financial transparency system

|  |  |  |  |
| --- | --- | --- | --- |
| **č.2** | **Prehľad projektov IPA so slovenskou organizáciou ako hlavným partnerom v r. 2007** – **2014** | | |
| **Rok** | **Názov projektu** | **Realizujúca spoločnosť** | **Hodnota (€)** |
| **2014** | Promoting Social Dialogue | SLOVENSKA REPUBLIKA\*REPUBLIQUE SLOVAQUE SLOVAK REPUBLIC | 1,500,000 |
| Strengthening institutions and capacities for implementation of EU Directive on regulated professions | REGIONALNA ROZVOJOVA AGENTURA SENEC PEZINOK | 500,000 |
| Civil Society decide too ! | ASOCIACIE INSTITUTOV A SKOL VEREJNEJ SPRAVY V STREDNEJ A VYCHODNEJ EUROPE – NISPACEE ZDRUZENIE | 113,203 |
| Support to organisation of IPA Multi-beneficiary Coordination Meetings in 2014 | NOOKOM EZHZ | 79,746 |
| **2013** | **Žiadne projekty** |  |  |
| **2012** | The EU Perspective in Kosovo | CONSULTING & MANAGEMENT | **2 780 000** |
| Capacity Building for the Energy Agency of the Republic of Serbia | URAD PRE REGULACIU SIETOVYCH ODVETVI | **1 500 000** |
| JOINT PROJECTS - NETWORK FOR EDUCATION AND TRAINING FOR PUBLIC ENVIRONMENTAL LABORATORIES | SLOVENSKA TECHNICKA UNIVERZITA V BRATISLAVE | **665 611** |
| **2011** | **Žiadne projekty** | |  |
| **2010** | The EU Perspective in Kosovo | CONSULTING & MANAGEMENT | **2 780 000** |
| **2009** | TECHNICAL ASSISTANCE IN THE PREPARATION AND IMPLEMENTATION OF THE SAVA RIVER BASIN MANAGEMENT PLAN | VVMZ SPOL SRO | **897 040** |
| Support to Kosovo Media Institute (Phase II) | CONSULTING & MANAGEMENT, SRO | **800 000** |
| Dummy contract for final payment for INTEGRA Project CTR. CARDS/2004/073-273. | NADACIA INTEGRA | **9 247** |
| **2008** | 06SER01/05/020 SUPPLY OF EQUIPMENT FOR THE SERBIAN BORDER POLICE | EVPU AS | **1 344 000** |
| SL NO.6 - APPROVAL OF THE USE OF €420 OUT OF INCIDENTAL EXPENDITURES FOR THE PR/MEDIA RELATIONS AND APPROVAL OF SHORT TERM SENIOR EXPERT MRS. MIMOZA KUSARI & MRS. ULPIANA NEZIRI. | CONSULTING & MANAGEMENT | **216 309** |
| 06MAC01/11/103- REVIEW OF THE NATIONAL LABOUR LEGISLATION | REGIONALNA ROZVOJOVA AGENTURA SENEC PEZINOK | **203 787** |
| **2007** | Nie je známy názov projektu | TECHNICKA UNIVERZITA V KOSICIACH | **299 625** |
| Nie je známy názov projektu | MATEJ BEL UNIVERSITY | **117 015** |
|  | SLOVENSKA AKADEMICKA ASOCIACIA PREMEDZINARODNU SPOLUPRACU SAAMS | **64 250** |
|  | **12 850** |
| Nie je známy názov projektu | **12 850** |
|  | **12 850** |
|  | **12 850** |
|  | **12 850** |

Zdroj: Európska komisia, Financial transparency system

|  |  |  |  |
| --- | --- | --- | --- |
| **č.3** | **Prehľad projektov ENPI so slovenským subjektom v r. 2007 – 2014** | | |
| **Rok** | **Názov projektu** | **Realizujúca spoločnosť** | **Hodnota (€)** |
| **2014** | Dodávka zariadení na pozorovanie mobility a dozor pre štátnych príslušníkov pohraničnej stráže Ukrajiny, „Časť 1 a Časť2 automobily“ a na Spoločné hraničné patrolovanie „zelenej „ a „modrej“ hranice medzi Moldavskom a Ukrajinou (STROGBOR) časť 1 automobily | Moris Slovakia | **4 830 322** |
| Organizácia konferencií, seminárov a stretnutí v rámci Európskej susedskej politiky (Južná spolupráca) | NOOKOM EZHZ (Európske zoskupenie hospodárskych záujmov) | **2 500 000** |
| Kontrakt na napodobeniny/makety - Dodávka zariadení na pozorovanie mobility a dozor pre štátnych príslušníkov pohraničnej stráže Ukrajiny, „Časť 1 a Časť2 automobily“ a na Spoločné hraničné patrolovanie „zelenej „ a „modrej“ hranice medzi Moldavskom a Ukrajinou (STROGBOR) časť 1 automobily | Moris Slovakia | **1 054 872** |
| Organizácia konferencií, seminárov a stretnutí v rámci Európskej susedskej politiky (Južná spolupráca), v minulosti s Euro-stredozemským partnerstvom (EUROMED) v súčasnosti s Úniou pre Stredozemie. | NOOKOM EZHZ (Európske zoskupenie hospodárskych záujmov) | **600 000** |
| Technická pomoc pre Komisiu na reguláciu pozemnej dopravy a transportu | Transport & Infrastructure Expertise Group - TIEG EZHZ (Európske zoskupenie hospodárskych záujmov) | **166 922** |
| Logistická organizácia 7. zasadnutia spisovateľov Euro-Maghrebu a účasti na 20. Medzinárodnom knižnom veľtrhu v Alžíri | NOOKOM EZHZ (Európske zoskupenie hospodárskych záujmov) | **110 237,5** |
| Organizačné a logistické zabezpečenie 2. pobytu fotografov Euro - alžírskeho pôvodu v Alžírsku | NOOKOM EZHZ (Európske zoskupenie hospodárskych záujmov) | **104 990** |
| Technická pomoc pre Ministerstvo dopravy na vypracovanie projektu a inštitucionálnu podporu partnerstiev pri budovaní inštitúcií civilného letectva v Tunisku | Transport & Infrastructure Expertise Group - TIEG EZHZ (Európske zoskupenie hospodárskych záujmov) | **73 154** |
| Technická expertíza na vypracovanie návrhu a začatie realizácie projektu ''Prístup k základným službám pre zraniteľné obyvateľstvo v Libanone, Hospodárske oživenie a základná infraštruktúra (ABS-ECOINF)'' | Transport & Infrastructure Expertise Group - TIEG EZHZ (Európske zoskupenie hospodárskych záujmov) | **31 280** |
| **2013** | Krížové programy cezhraničnej spolupráce na vonkajších hraniciach EÚ | Bratislavský samosprávny kraj | **1 200 000** |
| Verejná akreditácia poľnohospodárskych programov v Rusku | Slovenská poľnohospodárska univerzita v Nitre | **971 072** |
| Dodávky zariadení pre nelegálnych migrantov na Ukrajine | Moris Slovakia | **849 429** |
| Spoločné projekty centier dokonalosti (centres of excellence) pre mladých výskumníkov | Žilinská univerzita | **604 974** |
| Krížové programy cezhraničnej spolupráce na vonkajších hraniciach EÚ | Bratislavský samosprávny kraj | **465 000** |
| **2012** | Harmonizácia regulačného rámca regionálnej elektronickej komunikácie medzi EÚ a krajinami Východného partnerstva | Pricewaterhousecoopers s.r.o. Slovensko | **998 984** |
| Dodávky zariadení pre väzenské centrá a dočasné ubytovacie zariadenia pre nelegálny pobyt cudzincov | Moris Slovakia s.r.o. | **818 862** |
| Štrukturálne opatrenia-posilnenie celoživotného vzdelávania v oblasti vedy o životnom prostredí v Rusku | Slovenská poľnohospodárska univerzita v Nitre | **808 868** |
|  | Slovenská národná agentúra-program Mládež v akcii – dohoda o grante | Iuventa | **182 309** |
| **2011** | Nástroje pre programy cezhraničnej spolupráce na vonkajších hraniciach členských štátov EÚ (ENPI CBC-Interact II ) | Nie je známy subjekt | **1 601 335** |
| Nástroje pre programy cezhraničnej spolupráce na vonkajších hraniciach členských štátov EÚ (ENPI CBC-Interact II ) | Nie je známy subjekt | **698 665** |
| **2010** | Environmentálne riadenie pre environmentálne osnovy | Univerzita Komenského, Bratislava | **1 138 323** |
| **2008** | Zdieľanie znalostí, skúseností a osvedčených postupov medzi všetkými ENPI programami cezhraničnej spolupráce | Nie je známy subjekt | **1 700 000** |
| Nie je známy názov | Nie je známy subjekt | **450 987** |
| Nie je známy názov | Nie je známy subjekt | **349 022** |
| **2007** |  |  | **0** |

Zdroj: Európska komisia, Financial transparency system